OBRAZLOŽITVENI MEMORANDUM

I. UVOD

Članice Svetovne trgovinske organizacije (STO) in Republika Jemen so dosegle sklepno fazo sporazuma o pogojih za pristop Republike Jemen k organizaciji. Pogajanja so se začela pred 13 leti, ko je Republika Jemen leta 2000 vložila prošnjo za članstvo v STO. Prošnja Republike Jemen za pristop je bila pregledana v skladu s smernicami, ki jih ureja Generalni svet STO o pristopu najmanj razvitih držav. Zato, da bi EU uradno podprla članstvo Republike Jemen, je zdaj potreben sklep Sveta, ki potrjuje pogoje za pristop Republike Jemen.

Povzetek pristopnih pogojev je naveden v nadaljevanju.

II. POVZETEK POGOJEV ZA PRISTOP REPUBLIKE JEMEN K STO PO SEKTORJIH

Seznam zavez

Blago

Povprečna končna usklajena carinska stopnja na seznamu za pristop Jemna je 22,2 %.

Povprečna končna usklajena carinska stopnja za kmetijske proizvode (26,2 %) je nekoliko višja od stopnje, ki je bila ugotovljena za industrijske izdelke (20,1 %). Poleg tega so najvišje tarife višje v kmetijstvu (največ 100 % za nekatere kmetijske proizvode v primerjavi z največ 40 %, ugotovljeni za industrijske izdelke).

Jemen bo končne usklajene carinske stopnje uvedel z datumom pristopa.

Te povprečne tarifne stopnje so dokaj razumne glede na status Jemna med najmanj razvitimi državami ter njegovo majhnost in ranljivost njegovega gospodarstva. V preteklosti se je v EU glede najmanj razvitih držav uveljavila praksa, da so takšne tarifne stopnje sprejemljive za gospodarstva primerljive velikosti.

Industrijski izdelki

– Povprečna končna usklajena carinska stopnja za nekmetijske proizvode je 20,1 %.

– Povprečne vrednosti so najvišje (okrog 27 %) v sektorjih pohištva in obutve.

– Najnižje stopnje (okrog 10 %) se nanašajo na izdelke informacijske tehnologije.

– Najvišje tarife znašajo 40 % (cement in nekatere vrste predelanih rib) in 43 % (večina ribiških in predelanih ribiških proizvodov).

Kmetijski proizvodi

– Povprečna končna usklajena carinska stopnja za kmetijske proizvode je 26,2 %.

– Tarife v kmetijstvu so najvišje za tobak in kavo (100 %).

Storitve

Seznam Jemna v zvezi s posebnimi zavezami za storitve je zadovoljiv glede na njegov status najmanj razvite države. Jemen bo izpolnil zaveze glede dostopa do trga ter nacionalne obravnave na širšem področju storitev, vključno s strokovnimi, računalniškimi in drugimi poslovnimi storitvami, komunikacijskimi storitvami (kurirske storitve in telekomunikacije), storitvami na področju gradbeništva, distribucije, zasebnega izobraževanja, okolja, financ (zavarovanje in bančništvo), zasebnega zdravstva, turizma in prevoza (pomorski in železniški prevoz).

Obveznosti po protokolu

V zadnji večstranski fazi pridružitvenega procesa so si članice STO skupaj prizadevale zagotoviti temeljno skladnost trgovinskih zakonov in ustanov Jemna s predpisi in sporazumi STO ter jih navedle v protokolu o pristopu in poročilu delovne skupine.

Zahtevana so bila prehodna obdobja na več področjih, od katerih so za EU najpomembnejša naslednja:

Pravica do trgovanja: Jemen je potrdil, da bo vsaki fizični ali pravni osebi članice STO, ne glede na fizično prisotnost ali naložbe v Jemnu, podelil pravico do statusa uvoznika vseh izdelkov, ki se jih lahko uvaža v Jemen, najpozneje do 31. decembra 2014. Zakoni in predpisi Jemna v zvezi z vsemi pristojbinami, stroški in davki, ki jih je treba plačati v zvezi s tako trgovino, bodo v celoti usklajeni z njegovimi obveznostmi do STO.

Jemen bo v istih rokih na nediskriminatoren in nediskrecijski način dodelil pravice do trgovanja v skladu s sporazumi STO. Vsi zahtevki za komercialno registracijo ali prošnje za pravice do trgovanja bodo za carinske in davčne namene in ne bodo zahtevali naložb v Jemnu.

Druge dajatve in stroški: Jemen se je zavezal, da bo druge dajatve in stroške v smislu člena II:1(b) GATT 1994 uskladil s stopnjo 0,25 %. Najpozneje 4 leta po pristopu naj bi ta usklajena stopnja za druge dajatve in stroške znašala 0, kot je določeno na seznamu blaga Jemna.

Pristojbine in stroški za opravljene storitve: Zahteva, da morajo potrdila o poreklu in račune za uvoz v Jemen odobriti ali notarsko overiti jemenski konzulati v tujini, bo prenehala veljati najpozneje 1. januarja 2017.

Carinsko vrednotenje: Jemenska zakonodaja in izvedbeni predpisi bodo do datuma pristopa usklajeni s Sporazumom o carinskem vrednotenju. Jemen bo začel postopno izvajati Sporazum v skladu z akcijskim načrtom iz poročila delovne skupine ter bo z 31. decembrom 2016 v celoti izvajal določbe STO v zvezi s carinskim vrednotenjem, vključno s Sporazumom STO o izvajanju člena VII GATT 1994 in Prilogo I (pojasnjevalne opombe). Jemen je potrdil, da bo v prehodnem obdobju zagotovil, da se bodo njegovi predpisi iz veljavne zakonodaje in dodatni predpisi, ki bodo izvedeni v prehodnem obdobju v zvezi s carinskim vrednotenjem, uporabili nediskriminatorno za celoten uvoz.

Sanitarni in fitosanitarni ukrepi: Za Jemen bo do polnega izvajanja Sporazuma o sanitarnih in fitosanitarnih ukrepih veljalo prehodno obdobje do 31. decembra 2016, kot je določeno v akcijskem načrtu, ki je vključen v poročilo delovne skupine.

Tehnične ovire v trgovini: Jemen bo v celoti izvedel Sporazum o tehničnih ovirah v trgovini do 31. decembra 2016. Akcijski načrt je določen v poročilu delovne skupine.

Trgovinski vidiki pravic intelektualne lastnine: Sporazum o trgovinskih vidikih pravic intelektualne lastnine se bo začel v celoti izvajati do konca leta 2016 (razen za patentno varstvo za farmacevtske izdelke, ki je zajeto v sklepu o trgovinskih vidikih pravic intelektualne lastnine in javnemu zdravju (WT/L/641)).

III. PRIPOROČILO

Ob predložitvi pogojev za pristop Republike Jemen k STO v odobritev Svetu Komisija meni, da so ti pogoji uravnotežen in visoko zastavljen sveženj zavez za odpiranje trga, ki bodo Jemnu in tudi njegovim trgovinskim partnericam v STO prinesle znatne koristi.

2013/0342 (NLE)

Predlog

SKLEP SVETA

o stališču, ki ga sprejme Evropska unija v okviru ministrske konference Svetovne trgovinske organizacije glede pristopa Republike Jemen k STO

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti člena 91, člena 100(2) in prvega pododstavka člena 207(4) v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1) Vlada Republike Jemen je 12. aprila 2000 zaprosila za pristop k Marakeškemu sporazumu o ustanovitvi Svetovne trgovinske organizacije (STO) v skladu s členom XII navedenega sporazuma.

(2) Delovna skupina za pristop Republike Jemen je bila ustanovljena 17. in 19. julija 2000, da se dogovori o pristopnih pogojih, sprejemljivih za Republiko Jemen in vse članice STO.

(3) Komisija je v imenu Unije s pogajanji določila celovit sklop zavez Republike Jemen za odpiranje trga, ki izpolnjuje zahteve Unije.

(4) Te zaveze so zdaj zajete v Protokolu o pristopu Republike Jemen k STO.

(5) Pristop k STO naj bi po pričakovanjih pozitivno in trajno prispeval h gospodarskim reformam in trajnostnemu razvoju v Republiki Jemen.

(6) Protokol o pristopu bi zato bilo treba odobriti.

(7) Člen XII Sporazuma o ustanovitvi STO določa, da se morata o pristopnih pogojih strinjati članica pristopnica in STO ter da pristopne pogoje na strani STO potrdi ministrska konferenca STO.

(8) Zato bi bilo treba sprejeti stališče, ki ga bo Unija sprejela na ministrski konferenci –

SPREJEL NASLEDNJI SKLEP:

Člen 1

Stališče, ki ga Evropska unija sprejme v okviru ministrske konference Svetovne trgovinske organizacije glede pristopa Republike Jemen k STO je, da se ta pristop odobri.

Člen 2

Ta sklep začne veljati na dan sprejetja.

V Bruslju,

Za Svet

Predsednik